
  EESSÕNA


  Kasvamine on protsess.


  Käesolevas raamatus räägime vaimsest kasvamisest. Õpetus, mille te siit leiate, aitab teil kasvada, ka siis, kui sellel tundub teemaga vähe pistmist olevat.


  Kõigepealt aitab see teil hinnata oma olukorda, mõistmaks, kus te vaimselt asute. Ja kui te olete oma koha kindlaks määranud, aitab see teil sellest arenemisjärgust vaimselt edasi kasvada.




  I OSA


  1. peatükk


  OMA KOHA KINDLAKSMÄÄRAMINE


  Sellepärast öeldakse: “Tema (Kristus) läks üles kõrgele, viis vangid vangi, andis inimestele ande!” ... Ja tema on pannud mõned apostleiks ja mõned prohveteiks ja mõned evangeeliumikuulutajaiks ja mõned karjaseiks ja õpetajaiks, et pühi inimesi täielikult valmistada abiliste tööle Kristuse ihu ülesehitamiseks, seniks kui me kõik jõuame ühisele usule ja Jumala Poja tunnetusele ning täieks meheks saame Kristuse täiuse täisea mõõtu mööda, ega jääks enam väetiteks lasteks, keda õõtsutatakse ja kõigutatakse igas õpetuse tuules inimeste pettemänguga ja nende vembutamisega eksiõpetusse võrgutamiseks; vaid et me tõtt taotledes armastuses kasvaksime kõiges selle sisse, kes on pea, Kristus.


  – Efeslastele 4:8, 11–15


  Paulus ei pidanud Efesose kogudust ilmselt veel täiskasvanuks. Kas te panite tähele, et ta ütles: “... et me, rääkides armastuses tõtt, kasvaksime üles ...” (KJV)?


  Ja “... seniks kui me kõik jõuame ühisele usule ja Jumala Poja tunnetusele ning täieks meheks saame ...”


  Moffatti tõlge kõlab nii: “... kuni me jõuame täisikka.” Laiendatud tõlge ütleb: “... et me jõuaksime täiesti küpsesse meheikka.” Paulus räägib vaimsest üleskasvamisest meheks või küpseks inimeseks. “... ega jääks enam väetiteks lasteks.” Ta räägib vaimsest kasvamisest, vaimse küpsuse saavutami-sest, vaimselt täiskasvanud meheks saamisest.


  Jumal tahab, et me kasvaksime.


  Ja Piibel õpetab, et vaimse ning füüsilise arengu vahel on silmatorkav sarnasus. See räägib vähemalt kolmest vaimse arengu astmest, mis vastavad kolmele füüsilise arengu astmele. Need on: imikuiga, lapseiga ja meheiga.


  Kui me vaatleme neid just selles järjekorras ning paneme tähele nende kõigi all olevaid alajaotusi, siis te leiate, et mõned jooned, mis on iseloomulikud füüsilise arengu astmetele, peavad paika ka vastavate vaimsete astmete puhul.


  Ja ma usun, et me võime kindlaks määrata, millises paigas me parajasti asume.




  2. peatükk


  IMIKUIGA

  


  “... ning himustage otsekui vastsündinud lapsed vaimset täispiima, et te selle läbi võiksite kasvada.”


  – 1. Peetruse 2:2


  Siin Peetruse kirjas räägib Piibel kristlastest, kes on “vastsündinud lapsed”. Mitte keegi ei sünni loomulikult ja füüsiliselt täiskasvanud inimolendina. Inimesed sünnivad imikuna ja kasvavad siis üles. Samamoodi ei sünni keegi täiskasvanud kristlasena. Sünnitakse vaimse imikuna ja kasvatakse siis üles.


  Üksnes selles tõsiasjas on terve jutlus. Meid peetakse vastutavaks vaimsete imikute eest, kes sünnivad Jumala perekonda meie altarite ümber ja meie kogudustes.


  Ma olin peaaegu kaksteist aastat pastor ja õppisin, et imikutelt ei maksa liiga palju oodata, sest nad ei oska enda eest eriti hoolt kanda. Ent teised saavad nende heaks küll midagi teha.


  Sageli on nii, et kui keegi saab pühapäeva õhtul päästetud, aga eksib milleski enne kolmapäeva õhtut, teavad sellest koguduses kõik ja löövad selle peale lärmi. Nad ootavad, et ta elaks kolmapäeva õhtuks või järgmiseks pühapäevaks sama korraliku kristlase elu kui nemadki – kuigi neil endil võttis sinnajõudmine aastaid.


  Aastaid tagasi pidasin ma ühele pastorile kahenädalast koosolekusarja. Meil oli kavas seda pikendada, aga ma katkestasin selle.


  Inimesed tulid hulkadena. Saalis oli 800 istekohta ja see oli igal õhtul enam-vähem täis. Inimesed reageerisid kuuldule. Meil ei olnud tegelikult evangeelsed koosolekud – ma õpetasin üsna palju ja palvetasin haigete eest –, aga kui ma laupäeva õhtul esitasin kõigepealt kutse päästetud saamiseks, tuli kolmkümmend kolm täiskasvanut ette.


  Nad seisid lava ees, kui ma neid palvesse juhtisin ja nendega koos palvetasin. Seejärel saatsin ma nad palveruumi, kus teised said nendega sel ajal koos palvetada, mil mina haigeid teenisin.


  Mulle avaldas selle teenistuse puhul erilist muljet see, et nendest kolmekümne kolmest, kes tulid päästmisele, olid üsna paljud noored abielupaarid, kes näisid olevat kahekümne viie ja kolmekümne kahe aasta vahel. Hiljem sain ma teada, et ükski neist ei olnud varem kristlane olnud ega kuulunud ühtegi kogudusse. Pärast koosolekut küsisin pastorilt nende noorte kohta.


  Ta ütles: “Mitte ükski neist kolmekümne kolmest polnud selline, kes oleks uuesti usule tulnud. Nad olid kõik patused, kes tulid päästetud saama.”


  See oli ebatavaline. Ma küsisin, kas ta tundis kedagi neist.


  Ta ütles: “Ma ei tunne neist kedagi. Nad ei ole kunagi varem minu kirikus käinud.”


  Küsisin temalt: “Kas sa võtsid nende nimed ja aadressid?”


  Ta vastas: “Oi, vennas, ma arvan, et küll nad tagasi tulevad, kui nad midagi said. Nende pärast pole vaja muretseda.”


  Ütlesin: “Lõpetan koosolekusarja homme õhtul.”


  Inimesed sünnivad imikutena. Nende eest tuleb hoolt kanda. Nad ei olnud selles kirikus kunagi varem käinud. Nad ei olnud kunagi varem kuulnud täisevangeelset jutlust. Nendega oli vaja teha järeltööd – palvetada, rääkida ja nende eest hoolitseda. Nad olid vastsündinud imikud.


  Kui üks tuntud tervendusevangelist oli pidanud ühes linnas koosolekuid, ütles mulle nendes osalenud pastor: “Ma ei kavatse enam kunagi üheski taolises ülelinnalises kampaanias osaleda. Mitte üheski.”


  “Miks?” küsisin mina.


  “Ma ei saanud sellest ühtegi inimest,” ütles ta. “Mitte ainsatki. Mitte ühtegi liiget. Mul ei olnud sellest mitte midagi kasu.”


  “Ei olnud või?”


  “Ei.”


  Küsisin: “Kas sa said nende inimeste andmed, kes tulid altari äärde?”


  “Oi, jah,” vastas ta, “mulle anti mõnede inimeste kaardid. Aga mitte keegi neist ei ilmunud kohale.”


  Ma rääkisin ühe teise sama linna pastoriga samadest koosolekutest, aga tema ütles: “Me saime selle kampaania läbi kakskümmend üheksa uut liiget. Ma tahan, et ta tagasi tuleks.”


  “Kuidas sa need inimesed said?” küsisin ma. “Kuidas nad just sinu kogudusse tulid?”


  Ta vastas: “Oi, nad ei teadnud meie kogudusest midagi. Ma sain mõnede inimeste andmed ja külastasin neid. Ma ei julgustanud neid lihtsalt meie kogudusse tulema, vaid panin neile südamele, et nad leiaksid mõne hea täisevangeelse koguduse ja jätkaksid Jumalas kasvamist. Ja mõned neist tulid ka meie kogudusse.”


  Me vastutame imikute eest. Imikud on teadmatuses. Imikud ei oska enda eest hoolitseda. Vastsündinud imik ei oska suurt midagi teha. Ta ei kõnni veel. Ta ei pane ennast ise riidesse. Tegelikult ei tee ta enda heaks mitte midagi. Söömine on üks väheseid asju, mis ta teeb. Ja ta sööb peamiselt piima. On olemas ka vaimsed vastsündinud. Ja kui nad saavad Sõna täispiima, kasvavad nad seeläbi.


  Süütus


  Esimene asi, mis sind imiku juures paelub, on ta süütus. Inimesed ütlevad: “Sa väike armas süütukene.” Keegi ei arva, et imikul on mingi minevik. Tal lihtsalt ei ole seda.


  Kas sa tead, et kui sa oled vastsündinud imik Kristuses, siis ei ole sul minevikku. Sa olid võib-olla õel kui kurat. Sa olid võib-olla kõige suurem lurjus maa peal. Aga hoolimata sellest, kuidas sa ehk ka elasid, kui sa sündisid uuesti, sai sinust uus inimene Kristuses Jeesuses ja sul ei ole minevikku. Jumal näeb sind süütu imikuna.


  2. KORINTLASTELE 5:17


  17 Niisiis: kui keegi on Kristuses, siis ta on uus loodu; vana on möödunud, vaata, uus on tekkinud!


  Kuigi süütus kuulub kristluse imikupõlve, on see üks iseloomujooni, millest me ei peaks kunagi välja kasvama. Me peaksime säilitama selle süütu seisundi sel lihtsal põhjusel, et kui me seda ei tee, siis me satume kuradi hukkamõistu alla ja saame vaimses elus lüüa.


  Vastpöördunu on lihtne, täis usku, valmis õppima. Me peaksime alati säilitama sellise õppimisvõimelise hoiaku. Ometi on mõnikord nii, et kui me vanemaks saame, siis omandame suhtumise, nagu me teaksime juba kõike. Suhtumise, mis ütleb: “Sul ei ole mulle midagi öelda.” Selliseid inimesi ei saa keegi aidata, kaasa arvatud Jumal ise.


  Ühes koguduses, kus ma olin pastoriks, kogunes pärast õhtust koosolekut saali tagaosas grupp mehi. Kui ma astusin nende juurde, et neil kätt suruda, küsis üks diakoneid: “Vend Hagin, mida sa arvad ...” ja ta mainis üht Piibli teemat. Ma sain hiljem teada, et ta tegi seda sihilikult, tõmbamaks mind oma arutellu kaasa.


  “Noh, ma ei tea, kuhu te oma aruteluga jõudnud olete,” ütlesin ma, “ja kas mul on sellele midagi lisada või ei.”


  Mees, keda diakon tegelikult aidata tahtis, hakkas kohe rääkima: “Noh, ma ütlen sulle. Selle Piibli teema kohta ei ole sinul ega kellelgi teisel mulle midagi uut öelda. Ma tean selle kohta kõike, mis üldse võimalik.”


  Ütlesin: “Kui see nii on, siis teed sa mulle küll ära. Ja kui see tõsi on, teed sa ära ka kõikidele teistele jutlustajatele, keda ma iganes näinud või tundnud või ükspuha kellele.”


  Ta ütles: “Noh, ma tean sellest kõike. Kellelgi ei ole mulle selles asjas midagi öelda.”


  Aga tõtt öelda oli see mees terves koguduses suurim imik. Ta ei teadnud selle asja kohta sugugi kõike.


  Säilita Jumala ja inimeste suhtes avatud ja õppimisvõimeline hoiak ning süütu meelelaad.


  Teadmatus


  Meie kaks last on nüüdseks täiskasvanud ja neil on endil perekonnad. Olles jälginud oma lapsi ja lapselapsi, tean ma seda: imik näib arvavat, et kõik, mis ta kätte saab, on mõeldud minema suhu.


  Vastsündinu paneb endale käsi suhu. Kui ta veidi kasvab ja õpib põrandal roomama, siis leides sealt kruvi, paneb ta selle suhu, leides sealt lusika, paneb ta selle suhu, leides sealt ämbliku, paneb ta ka selle suhu.


  Imikud on nendes asjades teadmatuses. Nad ei tea, mis peab neile suhu minema ja mis mitte. Ja imikud on selle mitteteadmise pärast surnud. Neile on midagi mürgist kätte juhtunud, mis on nad tapnud.


  Ühel minule teadaoleval juhtumil korjas üks neljateistkuune imik põrandal roomates üles riknenud toidu, mille sinna oli ilmselt mõni vanem laps jätnud. Enne kui vanemad jõudsid imiku arsti juurde viia, suri ta. Lahkamine näitas, et tegu oli mürgise toiduga. Vanemad läksid koju tagasi ja leidsid veel seda toitu põrandalt, toast, mida harva kasutati. See väikseke ei teadnud, et ta ei tohiks seda süüa. Ta oli teadmatuses sellest mõjust, mida see talle avaldab.


  

Edasiseks lugemiseks, ostke või laenake e-raamat

